ZELENÁ KNIHA Osvetlenie budúcnostiZrýchlenie zavádzania inovačných technológií osvetlenia /* KOM/2011/0889 v konečnom znení */





ZELENÁ KNIHA Osvetlenie budúcnosti Zrýchlenie zavádzania inovačných technológií osvetlenia Na osvetlenie v celosvetovom meradle pripadá 19 % spotreby energie, v EÚ 14 %[1]. Bežné žiarovky sa v Európe[2] postupne prestávajú používať a začínajú ich nahrádzať nové, energeticky efektívne a ekologické technológie osvetlenia. Technológia polovodičového osvetlenia - Solid State Lighting (SSL) je najinovačnejšou technológiou, ktorá sa na trhu objavila. Je založená na polovodičových materiáloch vyžarujúcich svetlo, ktoré konvertujú elektrickú energiu na svetlo. Ako príklad možno uviesť osvetlenie LED a OLED[3]. Technológia SSL sa najskôr začala zavádzať v dopravných signalizačných zariadeniach a svetlometoch automobilov. Medzičasom sa vo veľkej miere využíva na podsvietenie displejov a televízorov. V súčasnosti sa pripravuje jej vstup na všeobecný trh s osvetlením. V niekoľkých nasledujúcich rokoch sa SSL stane najuniverzálnejšou a z hľadiska spotreby energie najefektívnejšou technológiou osvetlenia vo všeobecnosti a bude zabezpečovať vysokokvalitné svetlo a vizuálny výkon spolu s novými architektonickými a dizajnovými možnosťami pre väčší komfort a kvalitu života[4]. Zavádzanie SSL v širokom meradle by mohlo výrazne prispieť k dosiahnutiu cieľov stratégie Európa 2020 zameranej na inteligentný, udržateľný a inkluzívny rast, a najmä k dosiahnutiu cieľa zlepšiť energetickú efektívnosť[5]. Dôsledky pre európskych používateľov (ako spotrebiteľov, tak aj profesionálnych používateľov) a pre konkurencieschopnosť európskeho sektoru osvetlenia budú citeľné. Podmienkou úspešného širšieho zavedenia súčasných výrobkov SSL na trh je však vyriešenie celého radu otázok: sú nákladné, používatelia nie sú s touto novou technológiou oboznámení a musia jej najprv začať dôverovať, v samotnej technológii prebieha rýchla inovácia a neexistujú žiadne normy. Európa už ustanovila celú škálu nástrojov politík na podnietenie zavádzania energeticky efektívnych technológií vrátane osvetlenia, ktoré sú predmetom pravidelných preskúmaní a aktualizácií. Okrem toho uznala kľúčovú úlohu, ktorú pri urýchlení prenikania týchto technológií na trh môže prostredníctvom verejného obstarávania zohrať verejný sektor[6]. Otázka teda znie, či sú potrebné a zrealizovateľné nové alebo dodatočné opatrenia na úrovni EÚ, ktoré by mohli pomôcť stimulovať rýchle zavádzanie SSL. Ak áno, aké? Európsky sektor osvetlenia musí pri prechode na SSL zohrať jasne definovanú úlohu. Je to veľký sektor, tvoriaci súčasť svetovej špičky, a je pripravený na základe svojho silného postavenia v bežnom osvetlení premeniť túto vznikajúcu technológiu na kapitál. Napriek tomu sa SSL na trhu v Európe presadzujú pomaly a výskum, inovácia a spolupráca v oblasti SSL sú rozdrobené4. Na rozdiel od toho v iných regiónoch sveta, predovšetkým v Ázii a USA, sektor osvetlenia napreduje rýchlym tempom, aj vďaka výraznej podpore zo strany štátu[7]. S cieľom nezaostať za rýchlym vývojom technológií a svetovou konkurenciou je teraz potrebné podniknúť kroky na európskej úrovni na riešenie uvedených otázok a dosiahnutie týchto dvoch prepojených cieľov: (1) vo vzťahu k európskym používateľom (strana dopytu): zvyšovať informovanosť a ukázať spotrebiteľom, profesionálnym používateľom a verejným obstarávateľom, že táto nová technológia osvetlenia je vysoko kvalitná, počas svojho dlhého životného cyklu pomáha šetriť energiu a finančné prostriedky, pričom pomáha Európe dosahovať jej ciele v oblasti energetickej efektívnosti, a navrhovať nové iniciatívy, aby sa zabránilo neúspechu na trhu v skorom štádiu (2) vo vzťahu k európskemu sektoru osvetlenia (strana ponuky): navrhovať politiky, ktoré podporujú konkurencieschopnosť a vedúce postavenie sektora osvetlenia na svetovej scéne a prispievať k vytváraniu rastu a pracovných miest v Európe. Táto Zelená kniha je súčasťou hlavnej iniciatívy Digitálnej agendy pre Európu[8] v rámci stratégie Európa 2020 zameranej na inteligentný, udržateľný a inkluzívny rast[9]. Obsahuje náčrt kľúčových otázok, ktoré je potrebné zodpovedať prostredníctvom európskej stratégie zameranej na zrýchlenie zavádzania vysokokvalitných technológií SSL pre osvetlenie vo všeobecnosti. Jej účelom je pomôcť Európe dosiahnuť kľúčové ciele v oblasti energetickej efektívnosti, priemyselnej politiky a politiky inovácie v rámci stratégie Európa 2020. V Zelenej knihe sa navrhuje začať v Európe celý rad nových politických iniciatív a verejnú diskusiu so všetkými zainteresovanými stranami v záujme zrýchlenia tempa zavádzania technológie SSL. Odzrkadľuje sa v nej úsilie proaktívne vymedziť súbor strategických cieľov spoločný pre celú Úniu, ktorý by sa týkal ako strany dopytu, tak strany ponuky, a zároveň ustanoviť všeobecné podmienky na dosiahnutie týchto cieľov ako základ pre budúce opatrenia pre všetkých zainteresovaných aktérov. Výskumníckom, podnikateľom, verejným orgánom, a občianskej spoločnosti a občanom sa adresuje výzva zapojiť sa do tejto dôležitej diskusie. Keďže Digitálna agenda pre Európu je iniciatíva, ktorá sa týka niekoľkých oblastí, táto Zelená kniha je prepojená na viaceré hlavné iniciatívy stratégie Európa 2020. Navrhuje sa v nej napríklad uplatňovať niektoré všeobecné ciele politiky, ktoré si Únia vytýčila vo svojej novej politike inovácie[10] a priemyselnej politike[11] v oblasti SSL. Rovnako sa v nej navrhuje rámec opatrení súvisiacich s niektorými konkrétnejšími iniciatívami Únie, napríklad plánom energetickej efektívnosti na rok 20116, plánovaným novým rámcom pre výskum a inováciu, „Horizontom 2020“[12], tematickou stratégiou predchádzania vzniku odpadu a jeho recyklovania[13], iniciatívou základných podporných technológií[14] a s fondmi v oblasti regionálnej politiky[15]. 1. SSL: nový pohľad na osvetlenie Technológie SSL pre zariadenia všeobecného osvetlenia zahŕňajú svetelné , svietidlá[16] a ovládacie zariadenia zdroje typu LED a OLED. Vyžarujú biele svetlo rozličných farebných odtieňov a variácií, od teplej bielej po studenú bielu. V LED lampách a svietidlách sa nachádzajú bodové svetelné zdroje LED s vysokou žiarivosťou. Zariadenia OLED sú založené na organických svetelných zdrojoch (napr. polyméroch), ktoré vyžarujú svetlo homogénne z dvojrozmernej plochy a ktoré možno vyrábať v ľubovoľných tvaroch všetkých veľkostí vrátane priehľadných panelov. LED v súčasnosti dosiahli stav vyzretej technológie. OLED ešte nedozreli[17] a na trhu sa v súčasnosti nachádza len niekoľko malých sérií luxusných výrobkov. Ich význam v niekoľkých nasledujúcich rokoch narastie, keď zariadenia OLED preniknú na všeobecný trh s technológiami osvetlenia a pripraví sa pôda pre celú paletu nových osvetľovacích zariadení. SSL predstavuje prelom v osvetľovaní z viacerých kľúčových aspektov: · Energetická efektívnosť: Nové výrobky SSL sú z energetického hľadiska rovnako efektívne ako ich najpokročilejšie náprotivky (fluorescenčné či halogénové lampy), pri ktorých sa takmer dosiahla úroveň optimálneho výkonu. V nasledujúcich niekoľkých rokoch SSL z hľadiska energetickej efektívnosti prekoná všetky existujúce technológie osvetlenia. Umožní výrazné úspory energie[18] v dobre navrhnutých, inštalovaných a prevádzkovaných inteligentných inštaláciách[19], a teda nezanedbateľnou mierou prispeje k zníženiu emisií CO2 na úrovni EÚ[20]. · Kvalita osvetlenia a vizuálny komfort: SSL zabezpečuje vysokokvalitné osvetlenie[21] a veľký vizuálny komfort z hľadiska podania farieb (živé sýte farmy osvetlených objektov) a dynamické ovládanie (svetelné spektrum, okamžité zapínanie a vypínanie a tlmenie). Má dlhú životnosť[22], pričom náklady na údržbu sú nízke, a neobsahuje ortuť. Intenzita a farebnosť sa ľahko ovládajú, takže je možné osvetlenie prispôsobiť požiadavkám zariadenia alebo osobným požiadavkám používateľa. Z prebiehajúcich štúdií vyplýva, že podmienky okolitého osvetlenia, ktoré niektoré LED lampy vytvárajú, prispievajú k osobnej pohode a optimalizácii učebných a pracovných podmienok (napríklad v školách a kanceláriách) a pozitívne vplývajú na vitalitu, schopnosť sústrediť sa a pozornosť ľudí[23]. · Dizajn a estetické vlastnosti: Technológia SSL prináša dizajnérom a sektoru výroby osvetlenia takmer neobmedzené možnosti vyvíjať nové spôsoby osvetlenia a meniť parametre dizajnu. Umožňuje vznik nových foriem svietidiel a systémov osvetlenia vrátane ich úplného zabudovania do konštrukčných prvkov (múry, stropy, okná). Predovšetkým OLED pripraví pôdu pre úplne nové osvetľovacie zariadenia a bude kľúčovým prvkom pri vývine tenkých, vysoko efektívnych svetelných panelov, ktoré umožnia maximálnu pružnosť pri dizajne. Prostredníctvom kombinovania farieb a tvarov LED a OLED vytvoria nové príležitosti vlastného nastavenia osvetlenia osobného priestoru, čím prispejú k zvýšeniu komfortu a pohody. · Inovácia a nové možnosti obchodu: Kombinácia a využívanie mnohých čŕt a výhod SSL prinesú početné nové obchodné príležitosti pre sektor výroby osvetlenia a v konečnom dôsledku zmenu obchodného modelu: prechod od predaja svetelných zdrojov a svietidiel k ich zabudovávaniu do nábytku a budov, od predaja náhradných lámp k predaju inteligentných systémov a riešení osvetlenia a vytváraniu nových trhov verejnoprospešných služieb na predaj osvetlenia ako služby. Intenzívna výroba a výskumné činnosti na celom svete prinášajú sľubné vyhliadky z hľadiska ďalšieho zlepšovania výkonu SSL (napr. energetická efektívnosť a kvalita) a podstatného zníženia nákladov v najbližších rokoch. Napríklad najmodernejšie biele LED už dosiahli 30 – 50 % efektívnosť, majú svetelnú účinnosť 100 – 150 lumenov na Watt (lm/W)[24] a hodnotu indexu podania farieb (CRI)[25] je 80[26]. Cieľové hodnoty teplých bielych LED v nasledujúcich 10 rokoch sú: 50 – 60 % efektívnosť, svetelná účinnosť vyše 200 lm/W a CRI vyše 90. Najmodernejšie výrobky OLED v súčasnosti vykazujú približne 50 lm/W. Vychádza sa síce z predpokladu, že ich svetelná účinnosť nikdy nedosiahne hodnoty LED, pridaná hodnota technológie OLED však bude plynúť z jej rozsahu, pružnosti a možností pre nové zariadenia. V roku 2010 celkové svetové príjmy na trhu so všeobecným osvetlením predstavovali približne 52 miliárd EUR, z čoho takmer 30 % pripadalo na Európu. Odhaduje sa, že do roku 2020 sa hodnota svetového trhu vyšplhá na 88 miliárd EUR, pričom podiel EÚ klesne na 25 %[27]. Súčasná miera zastúpenia SSL na trhu v Európe je veľmi nízka: podiel LED na trhu (meraný z hľadiska hodnoty) dosiahol v roku 2010 6,2 %. Viaceré štúdie predpovedajú, že SSL do roku 2020 bude tvoriť 70 % európskeho trhu so všeobecným osvetlením27. Európa stojí pred výzvou odstrániť existujúce prekážky, aby sa mohol rozvinúť potenciál SSL, a zároveň pomôcť príslušnému európskemu priemyselnému sektoru, aby si udržal svoju pozíciu na špičke svetovej hospodárskej súťaže. 2. SSL a európski používatelia 2.1. Veľký potenciál zavedenia SSL v Európe Osvetlenie je základná služba pre domáce využitie, verejné priestory a iné oblasti využitia, od reklamných panelov, osvetlenia automobilov, dopravných signalizačných zariadení a pouličného osvetlenia až po administratívne a iné verejné budovy. V Európe pripadá na profesionálne osvetlenie (neobytné budovy a pouličné osvetlenie) 52 % celkového príjmu z trhu, na osvetlenie obytných budov pripadá zvyšok27. V administratívnych budovách 50 % celkovej spotreby energie pripadá na osvetlenie, v nemocniciach ide o podiel 20 – 30 %, v továrňach 15 %, v školách 10 – 15 % a v obytných budovách 10 – 12 %[28]. LED sú na všeobecnom trhu s technológiami osvetlenia už dostupné v podobe bodových svietidiel zabudovaných do stropov a v podobe moderných náhrad žiaroviek, vďaka nedávnemu pokroku v oblasti tejto technológie sa umožnilo ich zabudovanie a využitie v oveľa náročnejších zariadeniach: pouličné osvetlenie, interiérové a exteriérové osvetlenie s vysokou žiarivosťou, výklady maloobchodov, všeobecné nasvietenie tovaru atď. Obchodné centrá si tento trend rýchlo osvojili, pričom niektorým sa podarilo dosiahnuť 60 % úsporu energie a návratnosť nákladov do 3 rokov[29]. Osvetlenie LED sa teší obľube aj v hoteloch, kde sa vďaka renovácii dosiahla až o 90 % vyššia efektívnosť v porovnaní s bývalými inštaláciami[30]. Potenciál zavedenia LED v Európe je veľmi veľký, keďže 75 % existujúcich osvetľovacích zariadení je starších ako 25 rokov[31]. Prvé štúdie vplyvu úplného životného cyklu osvetlení LED v porovnaní s inými technológiami osvetlenia sú už ukončené28. Je ale potrebné naďalej vplyv úplného životného cyklu monitorovať, pretože technológia LED sa rozvíja. V budúcnosti by sa zariadenia SSL mohli využívať všestrannejšie nielen ako náhrada súčasných systémov osvetlenia, ale mohli by sa napríklad priamo montovať do nábytkov alebo budov. Z dlhodobého hľadiska by sa mohli očakávané úspory energie znížiť, ide o jav známy ako tzv. rebound effect (odrazový efekt)[32]. Na osvetlenie pripadá 50 % spotreby elektrickej energie európskych miest[33]. Mestá čoraz väčšmi vyvíjajú stratégie udržateľného mestského osvetlenia, ktoré zahŕňajú do politík mestského rozvoja a realizujú v úzkej spolupráci s dizajnérmi v oblasti osvetlenia, architektmi a urbanistami. Potenciál SSL stať sa v Európe náhradnou technológiou za viac ako 90 miliónov tradičných pouličných osvetlení, ako aj jeho rýchly vývoj motivujú mnohé európske mestá[34] na iniciovanie pilotných opatrení s cieľom oboznámiť sa s touto technológiou, spoznať hlavné výhody s ňou spojené a pochopiť možné nevýhody. Viaceré členské štáty financujú pilotný projekt SSL alebo rôzne inovačné aktivity[35]. V iných prípadoch sa zaznamenalo zriaďovanie verejno-súkromných partnerstiev, ktoré preberajú zodpovednosť za verejné osvetlenie na 20 až 30 ročné obdobie[36]. 2.2. Otázky a problémy, ktorým pri zavádzaní SSL čelia používatelia v Európe Na trhu už existuje obsiahla paleta výrobkov SSL prispôsobených rozličným potrebám používateľov. Existuje však ešte celý rad problémov pri zavádzaní SSL pre spotrebiteľov, profesionálnych používateľov a mestá, ktoré si vyžadujú postup podľa spoločnej európskej koncepcie. Je potrebné vyriešiť tieto hlavné otázky: Otázky dôležité pre spotrebiteľov a profesionálnych používateľov: – Výrobky LED nízkej kvality: Hoci sa na trhu EÚ už nachádza niekoľko kvalitných výrobkov LED, mnohé výrobky LED v ponuke nie sú dobre koncipované a vyrobené, vyžarujú studené biele svetlo nízkej kvality a slúžia najmä ako náhrada za lampy. Spotrebitelia často zisťujú, že skutočná životnosť je oveľa kratšia, než sa uvádza na balení[37]. Kľúčovým faktorom záruky spokojnosti zákazníkov s osvetlením LED a rastu trhu s technológiou LED sú minimálne požiadavky na kvalitu výrobkov LED. Členské štáty sú zodpovedné za monitorovanie fungovania a bezpečnosti výrobkov predávaných na trhu v EÚ s označením CE (dohľad nad trhom). Efektívna schéma dohľadu nad trhom je podmienkou zavádzania kvalitných výrobkov LED na trhu v EÚ. – Vysoké prvotné náklady na kúpu: Rýchly pokrok v rozvoji technológií komponentov SSL a vo výrobných postupoch, ako aj nemalé investície rôznych firiem majú za následok pokles nákladov na SSL mierou 30 % ročne. V dohľadnej budúcnosti však lampy LED naďalej budú drahšie než iné existujúce technológie osvetlenia[38]. Keďže vysokokvalitné LED majú dlhú životnosť, spájajú sa s nimi znížené náklady na údržbu. Profesionálni používatelia musia pri svojich rozhodnutiach o kúpe osvetlenia vychádzať z výpočtu celkových nákladov na vlastníctvo[39]. – Používatelia často nie sú dostatočne informovaní o výhodách a možnostiach technológií SSL: Nepovažujú SSL za dôležitú nízkouhlíkovú technológiu a nevidia vyváženosť nákladov na SSL a výhod, s ktorými sa spájajú. – Nedostatočné alebo chabé informácie o produktoch: Keď sa spotrebitelia rozhodnú pre kúpu výrobku SSL, často majú ťažkosti s výberom správneho výrobku, pretože musia porozumieť mnohých technickým vlastnostiam, ktoré na balení výrobku nie sú uvedené alebo sú často len nedostatočne vysvetlené (napr. zavádzajúce tvrdenia o rovnocennosti svetelného výkonu atď.). – Obavy o biologickú bezpečnosť („riziko spojené s modrým svetlom“): Objavili sa obavy z účinkov modrej zložky spektra svetla LED na zdravie, konkrétne na sietnicu[40]. V návrhu správy SCENIHR[41] o „Zdravotných účinkoch umelého svetla“ sa však uvádza, že sa nenašli žiadne dôkazy, že by modré svetlo z umelého osvetlenia (čo zahŕňa aj lampy LED pre spotrebiteľov) predstavovalo osobitné riziko. SCENIHR však predbežne odporúča zvážiť opatrenia proti zneužívaniu umelého osvetlenia vo všeobecnosti. – Rýchle zastaranie technológie a neexistencia noriem: Používatelia váhajú s investíciami do SSL, keďže ceny naďalej klesajú a technický vývin napreduje rýchlym tempom (laboratóriá dosahujú zdvojnásobenie svetelnej účinnosti LED každých 18 – 24 mesiacov). Normalizácia technológie SSL vykazuje viacero medzier vrátane medzier v oblasti bezpečnosti. Okrem toho sa v súvislosti so zavádzaním SSL v mestách a súkromných budovách musia nájsť riešenia týchto problémov: Osobitné problémy zavádzania SSL v mestách vo veľkom meradle – Mestá často nevedia o možnosti nahradiť staré technológie energeticky efektívnejšími SSL, váhajú pri jej uskutočnení alebo naň nemajú dostatočnú motiváciu: Mnohé mestá v súčasnosti nie sú ochotné vo veľkej miere využívať SSL v exteriérovom osvetlení, predovšetkým pre pomerne vysoké počiatočné náklady, keď narážajú na problém obmedzených ročných rozpočtov miest (hoci výrazne nižšie náklady počas cyklu životnosti spravidla počiatočné náklady vyvažujú). K ďalším dôvodom patrí nedostatok dôvery voči schémam osvedčenia kvality a voči normám, ktoré umožňujú vypracovanie vhodných špecifikácií. Osobitné problémy pri zavádzaní SSL v súkromných budovách – Konflikt medzi majiteľom a nájomcom: Ide o rozdielne záujmy – na jednej strane záujmy majiteľa budovy, ktorý hradí počiatočné náklady na osvetlenie, a na druhej strane záujmy používateľa, ktorý hradí prevádzkové náklady[42]. Táto skutočnosť bráni prechodu na nové, energeticky efektívne osvetlenie, a teda aj realizácii úspor, ktoré sa s ním spájajú6. 2.3. Iniciatívy na podnietenie spotrebiteľov a používateľov zavádzať SSL Politiky EÚ a legislatívne nástroje vzťahujúce sa na produkty SSL V súčasnosti existuje už široká škála nástrojov EÚ týkajúcich sa SSL, ako dobrovoľných, tak povinných, ktoré budú podporovať ich ďalšie zavádzanie prostredníctvom minimálnych požiadaviek na fungovanie a bezpečnosť výrobkov SSL. K hlavým nástrojom patrí: ekodizajn[43], energetické označovanie[44], environmentálna značka EÚ[45], smernica o nízkom napätí či smernica o všeobecnej bezpečnosti výrobkov[46], smernice o obmedzení používania nebezpečných látok (smernica o OPNL) a o odpade z elektrických a elektronických zariadení (smernica o OEEZ)[47], ekologické verejné obstarávanie (EVO)[48] a nový legislatívny rámec[49]. Tieto nástroje sú predmetom pravidelného preskúmania s cieľom zohľadniť technologický pokrok a prípadné nové politiky EÚ v príslušných oblastiach. Konkrétne: – v súčasnosti prebieha prepracovanie resp. zostavovanie opatrení na vykonávanie smerníc o ekodizajne a energetickom označovaní a nariadenia o environmentálnej značke EÚ pre svetelné zdroje: Komisia plánuje prijať nové nariadenie o ekodizajne, ktoré sa bude vzťahovať na smerové svetelné zdroje (reflektorové svietidlá). Zavedie záväzné právne predpisy EÚ o smerových svietidlách s minimálnymi požiadavkami na funkčnosť pre všetky LED (nesmerové LED už musia na základe existujúceho nariadenia o ekodizajne spĺňať požiadavky minimálnej energetickej efektívnosti)[50]. Do rozsahu pôsobnosti revidovaného nariadenia o energetickom označovaní Komisia plánuje zahrnúť LED vo všetkých druhoch smerových a profesionálnych svietidiel[51]. – Smernica o nízkom napätí sa zladí s novým legislatívnym rámcom46. – Do konca roku 2011 sa prijmú nové kritériá EÚ ekologického verejného obstarávania „interiérového osvetlenia“ a aktualizujú sa platné kritériá „pouličného osvetlenia a dopravných signalizačných zariadení“. – Zvažuje sa možnosť v roku 2012 rozvinúť revidované kritériá environmentálnej značky EÚ vzťahujúce sa na svetelné zdroje s cieľom zahrnúť konkrétne LED. Okrem toho: – GreenLight[52] je dobrovoľná iniciatíva na podporu úsilia spotrebiteľov elektrickej energie (verejných i súkromných) o zníženie využívania energie na osvetľovanie nebytových priestorov prostredníctvom inštalácie energeticky efektívnych technológií osvetlenia, – Medzinárodná energetická agentúra (IEA) sa v súčasnosti zaoberá otázkou celosvetovej kvality SSL, pričom na tento účel zostavuje schému zaručenia kvality SSL[53], ktorá má prispieť k harmonizácii testovania výkonu, a pracuje na vývine akreditačných infraštruktúr[54]. Vzhľadom na zistené nevyriešené otázky je potrebné vykonať ďalšie kroky s cieľom zrýchliť zavádzanie SSL v Európe: Hľadisko spotrebiteľov – Zainteresovaným stranám v oblasti osvetlenia a/alebo združeniam spotrebiteľov sa adresuje výzva organizovať kampane na zvýšenie informovanosti používateľov o výrobkoch SSL, v rámci ktorých budú spotrebiteľom pomáhať pochopiť, ako si vybrať potrebný výrobok SSL. – Členské štáty a sektor osvetlenia musia zabezpečiť, aby výrobky SSL predávané v Európe zodpovedali právnym predpisom EÚ o fungovaní a spĺňali požiadavky na bezpečnosť. – Komisia bude naďalej monitorovať vývoj v oblasti možných účinkov osvetľovacích technológií LED na zdravie spotrebiteľov. Otázky: (1) Aké kroky navrhujete na prekonanie uvedených problémov, ktoré bránia širšiemu preniknutiu technológií SSL na trh v Európe? (2) Aké ďalšie problémy komplikujúce širšie preniknutie SSL na trh v Európe vnímate a aké riešenia navrhujete? (3) Čo môžu urobiť členské štáty, aby posilnili dohľad nad trhom v oblasti fungovania osvetľovacích zariadení SSL a ich bezpečnosti? (4) Čo by mohlo urobiť priemyselné odvetvie, aby zaručilo správne fungovanie výrobkov SSL? (5) Čo možno urobiť na zvýšenie informovanosti spotrebiteľov a profesionálnych používateľov o technológiách SSL a aké konkrétne opatrenia a stimuly by ste navrhli na zrýchlenie zavádzania SSL? Vytvoriť pilotné trhy SSL pre mestá Verejné orgány môžu prostredníctvom ekologického verejného obstarávania podporiť širšie zavádzanie energeticky efektívneho osvetlenia miest či budov. Mnohé členské štáty postupujú na vnútroštátnej úrovni podľa vlastných koncepcií na podporu ekologického verejného obstarávania. Na miestnej úrovni môžu mestá na financovanie štúdií o zrealizovateľnosti investícií do udržateľnej energie vrátane osvetlenia využiť celý rad finančných nástrojov. Ako príklady poslúžia mechanizmus technickej pomoci ELENA[55] či Európsky fond pre energetickú účinnosť (EEE-F)[56]. Ak by mestá zaviedli SSL už v ranej fáze, mohli by sa stať vedúcimi trhmi pre výrobky SSL v Európe. Vyžadovalo by si to však úzku spoluprácu medzi zodpovednými mestskými orgánmi a priemyselným sektorom osvetlenia. Vďaka nej by mestá porozumeli výhodám SSL a škále existujúcich možností prispôsobených ich potrebám, mohli by ťažiť zo skúseností s najlepšími postupmi a vymedziť primerané nástroje na rýchle zavedenie SSL. Komisia s cieľom pripraviť pilotný trh v európskych mestách zvažuje tieto kroky: – vyzvať zástupcov miest, priemyselného sektora SSL a iných relevantných aktérov, aby zriadili špecializovanú jednotku a poverili ju navrhnúť všeobecný plán a plán vykonávania na účel vytvorenia pilotného trhu s SSL v európskych mestách. Takéto poverenie môže zahŕňať zriadenie inovačných finančných schém a verejno-súkromných partnerstiev, ako aj mechanizmov na výmenu informácií a skúseností s najlepšími postupmi. – vyzvať mestá, aby využívali mechanizmus ELENA a fond EEE-F, existujúce štrukturálne fondy a iné finančné mechanizmy pri plánovaní zavádzania SSL vo veľkom meradle. – od roku 2012 zorganizovať viaceré špecifické podujatia na zvýšenie informovanosti zamerané na európske mestá[57], previazané s pilotnými opatreniami SSL v rámci CIP[58] a na členské štáty a regióny, ktoré podporujú pilotné opatrenia SSL zamerané na exteriérové osvetlenie, spolu so všetkými ostatnými zainteresovanými stranami. – vypracovať nové mechanizmy, ktoré by sa mohli využiť na realizáciu veľkých pilotných opatrení, opatrení na demonštráciu a zavádzanie zahŕňajúcich inteligentné systémy osvetlenia v európskych mestách a regiónoch. Také opatrenia patria k investičným prioritám novej politiky súdržnosti (2014 - 2020) a mohli by byť základom na vybudovanie potenciálneho Európskeho inovačného partnerstva inteligentných miest10. Vytvoriť pilotné trhy SSL pre budovy Pokiaľ ide o verejné budovy, existujú politiky a legislatívne nástroje, alebo onedlho nadobudnú účinnosť, ktoré takisto môžu podporiť zavádzanie SSL: – Verejné orgány môžu prostredníctvom ekologického verejného obstarávania podporiť širšie zavádzanie energeticky efektívneho osvetlenia verejných budov[59]. – Smernica o energetickej účinnosti[60], ktorú navrhuje Komisia a ktorou sa do praxe uvádzajú kľúčové časti plánu energetickej účinnosti, zahŕňa viaceré prvky, ktorými by sa mohlo podporiť zavádzanie technológií a služieb osvetlenia SSL vo verejných budovách. Konkrétne v nej Komisia navrhuje, aby verejné orgány vo všeobecnosti nakupovali len výrobky (vrátane výrobkov na osvetlenie) najvyššej triedy energetickej efektívnosti, kam čoskoro budú patriť aj LED. Zavádzanie energeticky efektívnych technológií osvetlenia v budovách sa takisto podporí uložením povinnosti pri vykonávaní verejnoprospešných služieb uplatňovať opatrenia na úsporu energie v prospech konečného používateľa a uložením povinnosti verejnému sektoru zrenovovať budovy vo verejnom vlastníctve. – V smernici o energetickej hospodárnosti budov[61] sa vyžaduje, aby sa všetky verejné budovy stali do roku 2019 budovami s takmer nulovou spotrebou energie, pričom rozsah jej pôsobnosti sa do roku 2021 rozšíri aj na všetky nové budovy. Členské štáty majú podľa tejto smernice zodpovednosť ustanoviť súbor minimálnych požiadaviek na energetickú hospodárnosť budov. Prebiehajú práce na príprave nariadenia, v ktorom sa ustanoví metodika výpočtu nákladovo optimálnych úrovní požiadaviek na minimálnu energetickú hospodárnosť nových a existujúcich budov (obytných i neobytných). Toto nariadenie obsahuje aj výzvu členským štátom, aby pri systémoch osvetlenia v existujúcich neobytných budovách vypočítavali a určovali nákladovo optimálne požiadavky na úrovni systému alebo ich odvodzovali z výpočtov vykonaných na úrovni jednotlivých budov. Pri obytných budovách je potrebné používateľov ku kúpe a inštalácii technológie SSL motivovať finančnými a inými stimulmi. Takisto by sa mohli vytvoriť inovačné modely zostavovania zmlúv, na základe ktorých by sa osvetlenie obstarávalo ako služba od spoločností, ktoré by znášali investície do inštalácie SSL a ktorých príjmy by boli založené na úspore energie dosiahnutej vďaka novým inštaláciám na osvetlenie[62]. Navrhnutá smernica o energetickej účinnosti podporuje tieto modely zostavovania zmlúv s prvkom energetickej hospodárnosti. Tieto opatrenia by mohli urýchliť vytváranie pilotných trhov s SSL vo verejných a obytných budovách: – Verejným orgánom sa adresuje výzva, aby podporovali široké zavádzanie technológií SSL pri renovácii verejných budov. – Členským štátom sa adresuje výzva poskytovať stimuly jednotlivým zákazníkom a motivovať ich tak k náhrade súčasných systémov osvetlenia vo svojich domácnostiach technológiami SSL. Otázky: (6) Čo možno urobiť na urovnanie konfliktných záujmov majiteľov a nájomcov? (7) Aké dodatočné opatrenia by mohli pomôcť zrýchliť zavádzanie SSL v budovách? 3. SSL a európsky priemyselný sektor osvetlenia 3.1. Európsky priemyselný sektor osvetlenia a úlohy pri jeho ďalšom vývoji Európsky priemyselný sektor osvetlenia je veľký a má svetovú úroveň: zamestnáva 150 000 ľudí a jeho ročný obrat predstavuje 20 miliárd EUR. Je vysoko inovačný, zároveň však pozdĺž hodnotového reťazca4 aj veľmi rozdrobený. Tvoria ho viacerí veľkí svetoví aktéri a niekoľko tisíc MSP, ktoré svoju činnosť sústredia predovšetkým na sektor svietidiel. Pokiaľ ide o SSL, v Európe majú sídlo dvaja zo štyroch najväčších svetových výrobcov LED4, hoci výroba samotná len v obmedzenej miere prebieha na území Európy[63]. Európa má dobrú pozíciu aj z hľadiska vznikajúcej technológie osvetlenia OLED, bojuje však s ťažkosťami pri premene vedúcej pozície vo výskume a rozvoji na obchodné úspechy a pri uvádzaní na trh inovačných výrobkov, ktoré by sa mohli v Európe sériovo vyrábať podľa veľkovýrobných postupov. Širšie zavádzanie SSL bude mať vplyv na osvetlenie ako obchodnú činnosť. Očakáva sa, že v nasledujúcich 3 – 5 rokoch na trhu s SSL bude prevládať dopyt po modernizácii[64] vyplývajúci z prebiehajúceho vyraďovania bežných žiaroviek. S rozmáhajúcou sa dominanciou LED lámp dôjde k postupnému presunu činností od predaja náhrad k predaju svietidiel a predovšetkým k predaju inteligentných systémov a služieb osvetlenia. Možnosť individuálne prispôsobiť charakteristiky osvetlenia konkrétnym požiadavkám používateľa so sebou prinesie nové obchodné príležitosti a bude jedným z prvkov uspokojovania nárokov aktívnej a zdravo starnúcej populácie. Osvetlenia a služby SSL z dôvodu vysokých prvotných nákladov poskytnú aj príležitosť zaviesť inovačné modely financovania, ako je lízing a zadávanie zmlúv, počnúc veľkými inštaláciami v budovách a exteriérovými zariadeniami. Inteligentné komunikačné systémy postupne premenia výrobcov svietidiel na poskytovateľov systémov a služieb osvetlenia. Prechod na inteligentné systémy a služby osvetlenia výrazným spôsobom ovplyvní trh so svietidlami a službami. Veľkí aktéri priemyselného sektora osvetlenia v narastajúcej miere vstupujú na trh so službami osvetlenia, čím prispievajú ku konsolidácií priemyselného sektora osvetlenia. Okrem toho budú individuálne riešenia predstavovať príležitosť pre rast tohto sektora, ktorý môže profitovať z potenciálu technológie LED predovšetkým, ak sa skombinuje s inteligentnými systémami riadenia svetla s cieľom umožniť kreatívny dizajn v oblasti osvetlenia a veľké úspory nákladov[65]. Táto zmena obchodných modelov si bude vyžadovať intenzívnejšiu spoluprácu európskych výrobcov osvetlenia a svietidiel s mnohými inými aktérmi v rozšírenom hodnotovom reťazci: s veľkoobchodom a maloobchodom, urbanistami, architektmi a dizajnérmi osvetlenia, výrobcami a inštalátormi elektrických súčiastok/systémov, správcami priestorov a stavebným priemyslom, ako aj spoločnosťami poskytujúcimi služby v oblasti osvetlenia. Európa má vedúce postavenie v hospodárskej súťaži v oblasti systémov ovládania a poskytovania služieb osvetlenia a môže sa oprieť o veľkú, dynamickú a renomovanú skupinu architektov a dizajnérov špecializovaných na osvetlenie. Vertikálna integrácia pozdĺž hodnotového reťazca je už skutočnosťou a očakáva sa, že bude napredovať. Nasledujúcich 3 až 5 rokov bude rozhodujúcich pre etablovanie vedúcich trhových aktérov v oblasti SSL. Európsky priemyselný sektor osvetlenia má v zásade vynikajúcu východiskovú pozíciu, aby na základe existujúcich kladov dokázal zhodnotiť vznikajúcu technológiu SSL. Na druhej strane, už teraz je pod výrazným tlakom, keďže na všeobecný trh s technológiami osvetlenia vstupujú noví – predovšetkým ázijskí – aktéri z priemyselného sektora technológií LED na podsvietenie plochých panelových displejov a televízorov. Všetky tieto faktory v nasledujúcich desaťročiach podstatne zmenia svetový priemyselný sektor osvetlenia. 3.2. Európska strategická koncepcia konkurencieschopného sektora SSL v Európe Európska strategická koncepcia konkurencieschopného sektora SSL v Európe sa na základe uvedených skutočností javí ako nevyhnutná. Je potrebné vyriešiť predovšetkým tieto kľúčové otázky súvisiace s vývinom a konkurenčným rozvojom európskeho sektora SSL: – „údolie smrti“: SSL je súčasťou fotoniky – ide o kľúčovú podpornú technológiu (KPT). Skupina odborníkov na vysokej úrovni[66] zaoberajúca sa KPT identifikovala hlavné problémy, ktorým Európa čelí pri premene svojich nápadov a koncepcií na predajné produkty[67]. Na prekonanie tohto „údolia smrti“ odporúča stratégiu pozostávajúcu z troch pilierov zameraných na: i) technologický výskum, ii) vývoj a demonštrácia produktov, iii) vyspelá výroba na svetovej úrovni. Na základe tohto trojpilierového modelu skupina odborníkov na vysokej úrovni vypracovala súbor konkrétnych politických odporúčaní zameraných na účinnejší priemyselný vývoj a zavádzanie KET v Európe. – posilnenie hodnotového reťazca SSL (od surovín po výrobu a hotové produkty vrátane dodávateľov súčiastok a vybavenia): je potrebné na prekonanie súčasného rozdrobenia priemyselného sektora osvetlenia. Vďaka OLED dôjde k ďalšiemu stieraniu rozdielov medzi výrobcami svetelných zdrojov a svietidiel a zrýchli sa prebiehajúca konsolidácia v sektore osvetlenia. – podpora spolupráce medzi priemyselným sektorom SSL a inými dotknutými aktérmi v celom hodnotovom reťazci. Intenzívnejšia spolupráca je nevyhnutná pre vývin nových obchodných modelov a pre prechod z výrobkov na osvetlenie k systémom a službám osvetlenia – ide o oblasť, v ktorej Európa má nejeden predpoklad dosiahnuť vedúce postavenie na svetovom trhu. – budúcnosť výroby SSL v Európe: Európsky priemyselný sektor SSL bude musieť prijať strategické rozhodnutia o budúcnosti výroby SSL v Európe – jednak v otázke výroby LED, a jednak predovšetkým v otázke výroby vnikajúcej osvetľovacej technológie OLED. – zabezpečenie dodávok zriedkavých surovín a recyklácia výrobkov SSL po skončení ich životnosti: Európsky priemysel v nasledujúcich rokoch bude musieť čeliť problému, ako zabezpečiť dodávku zriedkavých surovín[68] potrebných na výrobu SSL, ktoré sú však dostupné len v obmedzenej miere v dôsledku existencie kvázi monopolov a vývozných obmedzení[69]. Táto skutočnosť sa premieta do výzvy zlepšiť technológiu tak, aby sa znížila potreba vstupov vzácnych zdrojov, a recyklovať ich v súlade s hlavnou iniciatívou v oblasti surovín[70] a súvisiacim plánom[71]. Ďalší rozvoj európskeho priemyselného sektora SSL, jeho schopnosť inovácie a celosvetová konkurencieschopnosť budú v rozhodujúcej miere závisieť aj od týchto faktorov: – Normalizácia: strategický rozvoj, využívanie normalizácie a účinná podpora príslušných noriem na celom svete[72] môžu pomôcť európskemu priemyselnému sektoru zaujať vedúce postavenie na svetových trhoch. – Práva duševného vlastníctva a inovácia: prístup k právam duševného vlastníctva (PDV) je kľúčovým faktorom hospodárskej súťaže a inovácie v SSL, ako pre veľké vedúce podniky, tak pre MSP. Svetoví aktéri v SSL si často navzájom poskytujú licencie na práva duševného vlastníctva za zvýhodnených podmienok. Intenzívnejšia spolupráca medzi veľkými podnikmi a MSP by urýchlila vývoj inovačných produktov SSL v Európe. – Prístup k nízkonákladovým možnostiam investovania: Inovačné MSP často nemajú prístup k nízkonákladovým možnostiam investovania, ktoré by im umožnili rásť a nasadiť svoj technologický know-how. Z toho pre Európu vyplývajú citeľné dlhodobé dôsledky, pretože mnohé MSP nebudú schopné rýchlo investovať do nových technológií SSL, ktoré sú nevyhnutné na vytvorenie dlhodobo prosperujúceho dodávateľského reťazca takejto pokrokovej technológie. – Vzdelávanie a odborná príprava: Je v zvýšenej miere potrebné, aby sektor osvetlenia prilákal a vyškolil nových vedcov a inžinierov s cieľom vyriešiť predvídateľný nedostatok kvalifikovaného personálu[73]. Na strane, ktorá SSL zavádza, teda MSP s činnosťou týkajúcou sa svietidiel, inštalátori elektrických zariadení, predajcovia, dizajnéri a plánovači mestského osvetlenia a vo všeobecnosti verejní obstarávatelia osvetlenia potrebujú špecializované školenia a prípravu o technológiách SSL, aby si osvojili spôsoby ich najlepšej inštalácie či používania. 3.3. Iniciatívy na posilnenie hodnotového reťazca SSL Vyhliadky výskumu a inovácie Financovanie a iniciatívy EÚ určené pre výskum a inováciu v súčasnom programovom období (2007-2013) Zo siedmeho rámcového programu[74] (RP7) sa na podporu výskumu SSL v celej EÚ vyčlenilo vyše 90 miliónov EUR. Činnosti sa vzťahujú na výskum LED a OLED a postupy ich výroby. V rámci témy NMP (nové výrobné technológie) sa podporuje výskum materiálov pre efektívnejšie zdroje svetla. V rámci témy IKT sa podporuje výskum zameraný na výrazné zlepšenie fungovania, kvality a výkonnosti osvetľovacích zariadení založených na SSL. Spoločný podnik ENIAC[75] financuje výskum a vývoj v otázke vypracovania finančne dostupných riešení SSL v celom hodnotovom reťazci. Ďalšie možnosti výskumu a vývoja SSL sú ustanovené v príslušných pracovných programoch týchto tém na obdobie 2011-2012. Z rámcového programu program pre konkurencieschopnosť a inovácie (CIP)[76] sa podporujú okrem iného inovačné činnosti v oblasti osvetlenia a poskytuje sa lepší prístup k financovaniu. Z programu CIP Inteligentná energia – Európa (IEE)[77] sa financujú viaceré podporné opatrenia súvisiace s SSL na zvyšovanie informovanosti spotrebiteľov, podporu činností dohľadu nad trhom v členských štátoch či pomoc členským štátom pri realizácii riešení inteligentného osvetlenia. V roku 2012 sa z programu na podporu politiky IKT[78] v rámci CIP podporia viaceré pilotné akcie v oblasti SSL, pričom sa na tento účel vyčlenilo približne sedem miliónov EUR s cieľom demonštrovať najnovšie technológie SSL a šíriť výsledky na celom území Európy. Na základe politiky súdržnosti[79] viaceré európske regióny využívajú štrukturálne fondy na zlepšenie svojej schopnosti realizovať zmeny a inovácie v oblasti SSL[80]. Ich investície sú zamerané na činnosti v oblasti vedy, výskumu a inovácie, pilotných línií výroby a rozvoja ľudského kapitálu napríklad vznikajúcej oblasti OLED. Komisia zvažuje tieto kroky: – Poveriť európske organizácie pre normalizáciu vypracovaním noriem[81] spolu s priemyselným sektorom a príslušnými zainteresovanými stranami a v spolupráci s medzinárodnými organizáciami pre normalizáciu. – Pilotné opatrenia SSL zamerané na zvýšenie informovanosti o technológii SSL na celom území EÚ prostredníctvom demonštrácie ich inovačného charakteru vo verejných a obchodných priestranstvách. Začiatok týchto pilotných opatrení sa plánuje začiatkom roka 2012 a budú prebiehať v súčinnosti s podobnými opatreniami členských štátov na maximalizáciu ich dosahu. – Viaceré iniciatívy dôležité pre KPT a priemyselný sektor (SSL) sa plánujú na obdobie 2011 - 2013. Ako príklad možno uviesť: Horizont 2020, nový rámcový program pre výskum a inovácie (pozri ďalej), novú politiku súdržnosti na obdobie 2014 – 2020 (pozri ďalej), revíziu pravidiel štátnej pomoci, zriadenie nového finančného nástroja na podporu KPT, či zriadenie schémy na monitorovanie pokroku pri realizácii KPT. – Počas posledných dvoch rokov RP7 sa z tém NPM a IKT bude naďalej financovať výskum a vývoj svetelných zdrojov a systémov, ako aj nových materiálov ako náhrad za potrebné suroviny (napríklad luminofory)[82] či plnospektrálnych bielych LED. Mimoriadnu pozornosť bude venovať aj normalizácii a výskumu otázkam ukončenia životnosti, zneškodňovania a recyklovateľnosti organického osvetlenia. – V poslednom roku témy IKT v RP7 by sa mohlo zaviesť cielené opatrenie pre MSP zamerané na podporu inovačných činností pre MSP (vrátane MSP s činnosťou v oblasti osvetlenia) a uľahčenie ich prístupu k novým poznatkom a výrobným možnostiam. – Návrh Horizont 2020 znamená radikálne zlepšenie výsledkov európskeho výskumu a inovácií v oblasti fotoniky vo všeobecnosti a konkrétne v oblasti SSL. Komisia v rámci Horizontu 2020 zváži podporu vytvorenia verejno-súkromného partnerstva v oblasti fotoniky. Takéto partnerstvo bude prejavom jednoznačného dôrazu na celý reťazec výskumu a inovácií, od materiálu až po pilotné akcie. Komisia adresuje zainteresovaným stranám v oblasti SSL výzvu zapojiť sa do vytýčenia hlavného zamerania a strategických cieľov partnerstva, vypracovania jeho riadiacej štruktúry, určenia úloh a sfér zodpovednosti zapojených strán, stanovenia spôsobu záväzku priemyselného sektora i monitorovania vplyvu partnerstva na základe príslušných ukazovateľov. – Komisia v investičných prioritách novej politiky súdržnosti (2014 – 2020) navrhla začleniť KPT (vrátane SSL) ako súčasť regionálnych stratégií v oblasti inteligentnej špecializácie[83]. To bude zahŕňať mechanizmy, ktoré európske regióny môžu využiť na podporu technologického a aplikovaného výskumu týkajúceho sa KPT, pilotných výrobných liniek, validácie produktov v skorom štádiu a veľkých demonštračných činností, ako aj vyspelých výrobných spôsobov. Otázky: (8) Aké opatrenia, okrem uvedených, by mohli ďalej podporiť výskum a inovácie, ako aj posilnenie hodnotového reťazca SSL v Európe? Hľadisko priemyselného sektora osvetlenia Aj európsky priemyselný sektor SSL bude musieť prijať opatrenia, aby našiel riešenie na uvedené otázky a nedostatky, predovšetkým s cieľom osvojiť si koncepciu celého hodnotového reťazca. Priemyselnému sektoru sa adresuje výzva, aby konkrétne: – spustil svoje vlastné priemyselné iniciatívy, ktorými by rozšíril súčasný rozsah a existujúce obchodné zväzky, predovšetkým by sa mal usilovať vytvárať platformy spolupráce výhodné pre všetky strany, ako v hodnotovom reťazci bežného osvetlenia (vrátane užšej spolupráce medzi veľkými spoločnosťami a MSP s činnosťou v oblasti osvetlenia), tak aj v rozšírenom hodnotovom reťazci, – prispel rovnakou mierou ako verejná podpora do verejno-súkromného partnerstva v rámci „Horizontu 2020“ a zaviazal sa investovať v Európe vrátane investovania do výroby SSL, – spolupracoval so spotrebiteľmi na vývine nových funkcií osvetľovacích zariadení, ktoré by ľudí motivovali k ich rýchlejšiemu zavádzaniu a mali pozitívny vplyv na osobnú pohodu, – spolupracoval s európskymi normalizačnými organizáciami pri hľadaní odpovedí na otázky súvisiace s normalizáciou SSL vrátane bezpečnostných otázok, environmentálnych aspektov a postupov, ako aj spoločných metodík merania výkonnosti výrobkov a systémov SSL, – naďalej vyvíjal úsilie pri posudzovaní vplyvu životného cyklu produktov SSL, – využil všetky existujúce mechanizmy na iniciovanie odborného a celoživotného vzdelávania a odbornej prípravy inštalátorov elektrických zariadení, predajcov a iných profesionálnych a verejných používateľov, a pracoval na zmene univerzitných študijných programov v oblasti technológií osvetlenia. Otázky: (9) Aké ďalšie opatrenia by priemyselný sektor mohol prijať na posilnenie udržateľnej výroby SSL v Európe? (10) Aké dodatočné opatrenia môžu posilniť spoluprácu v hodnotovom reťazci, predovšetkým spoluprácu s architektmi a dizajnérmi osvetlenia, inštalátormi elektrických zariadení a stavebným priemyslom? Akú úlohu by pri realizácii mali zohrávať členské štáty a EÚ? (11) Existujú v normách v súčasnosti medzery, ktoré bránia inovácii a zavádzaniu SSL? Ak áno, kde sú a akým spôsobom je možné ich vyriešiť? (12) Aké opatrenia by členské štáty a priemyselné odvetvie mali prijať na podporu odborného a celoživotného vzdelávania a odbornej prípravy v oblasti SSL a s cieľom prispôsobenia študijných plánov tak, aby zahŕňali aktuálne technológie osvetlenia? Ďalšia spolupráca s cieľom vypracovať koncepciu SSL na úrovni EÚ – Užšia koordinácia úsilí v predmetnej oblasti medzi Komisiou a zástupcami priemyselného odvetvia SSL a rozšíreným hodnotovým reťazcom SSL by bola výhodou. Komisia preto vyzýva zástupcov zainteresovaných strán v oblasti SSL, aby pestovali úzke kontakty s Komisiou s cieľom pravidelne preskúmať dosiahnutý pokrok a navrhli nové opatrenia na dosiahnutie ambicióznych cieľov vytýčených v tejto zelenej knihe. 4. Verejná diskusia a ďalšie kroky Komisia zastáva názor, že uvedené iniciatívy, problémy a otázky sú kľúčovými aspektmi, ktoré treba posúdiť z hľadiska cieľa politiky, teda zrýchliť zavádzanie kvalitných SSL. Členským štátom, Európskemu parlamentu a ostatným krajinám sa adresuje výzva, aby podporili túto diskusiu so svojimi zainteresovanými stranami. Na podporu diskusie bude slúžiť celá paleta sociálnych médií vrátane verejnej webovej stránky venovanej konzultáciám: http://ec.europa.eu/information_society/digital-agenda/actions/ssl-consultation/index_en.htm Komisia vyzýva všetky zainteresované strany, aby predložili svoje príspevky do 29. februára 2012. Tieto príspevky sa nemusia týkať všetkých otázok nastolených v tejto zelenej knihe. Môžete sa obmedziť na otázky, ktoré vás zvlášť zaujímajú. Uveďte, prosím, jasne otázky, ktorých sa vaše príspevky týkajú. Prijaté príspevky spolu s totožnosťou prispievateľa sa uverejnia na internete, s výnimkou prípadu, ak prispievateľ požiada o dôverné zaobchádzanie. Je potrebné, aby ste sa oboznámili s vyhlásením o ochrane súkromia v prílohe k tejto zelenej knihe, kde sú uvedené informácie o spôsobe, akým sa bude zaobchádzať s vašimi osobnými údajmi a s vaším príspevkom. Výsledky verejných konzultácií sa uverejnia na internete. Zohľadnia sa pri zvažovaní otázky, či Komisia v budúcnosti bude musieť prijať nové opatrenia. [1] Guide on the Importance of Lighting (Príručka o význame osvetlenia), 2011, www.celma.org. [2] Nariadenie Komisie (EÚ) č. 244/2009. Vyraďovanie sa ukončí 1. septembra 2012. Očakáva sa, že v nasledujúcich niekoľkých rokoch sa v domácnostiach občanov EÚ nahradí približne 8 miliónov žiaroviek. [3] LED = dióda vyžarujúca svetlo (light emitting diode); OLED = dióda vyžarujúca organické svetlo (organic LED). [4] Druhá strategická agenda výskumu Európskej technologickej platformy PHOTONICS21, 2010. [5] Do roku 2020: zvýšiť energetickú efektívnosť o 20 % (v porovnaní s úrovňou z roku 1990). [6] KOM(2011) 109 v konečnom znení. [7] USA v roku 2009 ustanovili dlhodobú stratégiu SSL (od výskumu až k predaju). Čína realizuje vo viac ako 21 mestách program zviditeľňovania pouličného osvetlenia pomocou technológie LED, poskytuje nemalé dotácie podnikom vyrábajúcim LED a vytýčila si cieľ v nasledujúcich troch rokoch vytvoriť 1 milión pracovných miest v tejto oblasti. Južná Kórea načrtla národnú stratégiu LED, v rámci ktorej si stanovila cieľ stať do roku 2012 sa jedným z troch popredných svetových aktérov v oblasti LED. [8] KOM(2010) 245 v konečnom znení/2. [9] http://ec.europa.eu/europe2020/index_sk.htm [10] KOM(2010) 546 v konečnom znení. [11] KOM(2010) 614. [12] http://ec.europa.eu/research/horizon2020/index_en.cfm [13] KOM(2011) 13 v konečnom znení. [14] KOM(2009) 512. [15] KOM(2011) 615 v konečnom znení. [16] Napr. osvetľovacie telesá a lampy. [17] Vyzretie technológie OLED sa očakáva v časovom horizonte 3 – 5 rokov. [18] Podľa odkazu 4 môžu zdroje SSL viesť až k 50 % úspore energie, spolu s inteligentnými systémami riadenia osvetlenia až 70 % v porovnaní s dnešnou spotrebou. [19] Osvetlenie SSL v kombinácii s inteligentným ovládaním umožňujúcim zisťovanie prítomnosti, s ovládaním na základe denného svetla atď. Osvetlenie SSL sa dá pružnejšie ovládať z hľadiska prvkov ako je uhol svetelného lúča, farba svetla, tlmenie alebo časté vypínanie/zapínanie než iné energeticky úsporné lampy, napríklad kompaktné fluorescenčné lampy (CFL). [20] V roku 2009 dosiahla spotreba elektrickej energie v EÚ27 celkovo 2 719 TWh (Eurostat), z čoho 14 % pripadalo na osvetlenie. Ak by sme vychádzali z predpokladu 70 % úspory energie, mohli by sme ušetriť až 266 TWh. [21] Ku kvalite osvetlenia patrí: kvalita farby (vrátane farebného dojmu, podania farieb a homogenity farby), hodnoty osvetlenia (množstvo svetla, ktoré svetelný zdroj poskytuje na úkon alebo na plochu), fotometrické rozloženie svetelného zdroja v svietidle, životnosť, náročnosť údržby a náklady. [22] Životnosť LED je 25 000 až 50 000 hodín (až päťnásobok v porovnaní s CFL). [23] Pozri napr. správu „Lighting, Well-being and Performance at Work“ (Osvetlenie, osobný komfort a výkon na pracovisku), J. Silvester and E. Konstantinou, Centre for Performance at Work at City University London (2011). [24] Efektívnosť je percentuálny podiel elektrickej energie premenenej na viditeľné svetlo. Pri bežných žiarovkách ide o podiel 2 %, pri CFL približne 25 %. [25] Svetelná účinnosť svetelného zdroja je pomer svetelného výkonu a spotrebovanej elektrickej energie, ide o jednotku, ktorou sa vyjadruje energetická efektívnosť lampy alebo systému osvetlenia. [26] CRI je jednotka, ktorou sa vyjadruje, ako kvalitne svetelný zdroj podáva farby. [27] Napr. „Lighting the way: Perspectives on the global lighting market“ (Osvetlenie cesty: perspektívy svetového trhu s osvetlením), McKinsey & Company (2011). [28] Príloha 45 k príručke Guidebook on Energy Efficient Electric Lighting for Buildings (Príručka energeticky efektívneho elektrického osvetlenia v budovách), 2010, Medzinárodná energetická agentúra (IEA). [29] „Lighting energy savings in 10 Shopping Malls“ (Energetické úspory pri osvetlení v 10 nákupných centrách), projekt LED „UNIBAIL RODAMCO“, (2011). [30] „The European GreenLight Programme - Efficient Lighting Project, Implementation Catalogue 2005-2009“ (Európsky program GreenLight – projekt efektívneho osvetlenia, katalóg realizácie 2005 – 2009), JRC. [31] http://www.celma.org/archives/temp/CELMA_ELC_LSL_Presentation_D.Zembrot_EP_25012011.pdf [32] Záverečná správa „Addressing the rebound effect“ (Riešenie problému odrazového efektu), zmluva o zadaní štúdie Európskej komisie ENV.G.4/FRA/2008/0112. [33] „Énergie et patrimoine communal“ (Energia a mestské dedičstvo), 2005, ADEME. [34] Napr. Amsterdam, Berlín, Brémy, Brusel, Budapešť, Eindhoven, Haarlem, Lipsko, Lyon, Manchester, Oslo, Rotterdam, Tallinn, Tilburg, Toulouse a iné. [35] Napríklad, Nemecko financuje sériu pilotných projektov „Kommunen in neuem Licht“, Francúzsko podporuje iniciatívu Cluster Lumière, ktorá ponúka platformu pre inováciu LED. [36] Napr. mestská rada v Birminghame. [37] Pozičný dokument- EUC – ANEC „Consumer relevant Eco-design requirements for domestic lighting“, (Požiadavky na ekodzijan osvetlenia v domácnosti dôležité pre zákazníkov), 2011, http://www.beuc.eu. [38] Maloobchodná cena bežnej žiarovky s výkonom 60 W je menej než 1 EUR, cena jej ekvivalentu CFL je približne 5 EUR a cena jej ekvivalentu LED viac než 30 EUR. Súčasné prognózy predpovedajú paritný podiel CFL a LED na trhu až v rokoch 2015 – 2016. [39] Celkové náklady na vlastníctvo zahŕňajú nadobudnutie, údržbu a náhradu, ako aj náklady na energiu. [40] „Lighting systems using light-emitting diodes: health issues to be considered“ (Systémy osvetlenia založené na diódach vyžarujúcich svetlo: zdravotné aspekty) (2010), ANSES. [41] Vedecký výbor pre vznikajúce a novo identifikované zdravotné riziká, poskytuje poradenstvo Komisii vo vedeckých otázkach súvisiacich s bezpečnosťou spotrebiteľov, verejné zdravie a životné prostredie. [42] Rozpor medzi investorom a konečným používateľom v dôsledku protichodných motivácií, alebo „problém principal-agent“. Napríklad, ak porovnáme súčasné LED s fluorescenčnými lampami, ich skutočné náklady na vlastníctvo sú vyššie po 5 – 6 rokoch používania. [43] Cieľom ekodizajnu (http://ec.europa.eu/energy/efficiency/ecodesign/eco_design_en.htm) je zmiernenie vplyvu výrobkov na životné prostredie vrátane spotreby energie počas celého životného cyklu. [44] Energetické označovanie (http://ec.europa.eu/energy/efficiency/labelling/energy_labelling_en.htm) predstavuje rámec pre zostavenie osobitných opatrení na označovanie konkrétnych typov výrobkov, čím sa konečným spotrebiteľom umožní vybrať si efektívnejšie výrobky na základe normalizovaných informácií o spotrebe energie výrobku. [45] Environmentálna značka EÚ (http://ec.europa.eu/environment/ecolabel/) je dobrovoľná schéma na propagáciu výrobkov s veľmi dobrými výsledkami v oblasti životného prostredia. [46] Smernica o nízkom napätí (http://ec.europa.eu/enterprise/sectors/electrical/lvd/) sa vzťahuje na bezpečnosť elektrických výrobkov fungujúcich pri napätí vyššom než 50 voltov a zabezpečuje, aby sa na trh dostávali len bezpečné elektrické zariadenia. Na výrobky fungujúce pri napätí nižšom než 50 voltov sa vzťahuje smernica o všeobecnej bezpečnosti výrobkov (http://ec.europa.eu/consumers/safety/prod_legis/index_en.htm). [47] Účelom smernice o obmedzení používania nebezpečných látok je obmedziť používanie nebezpečných látok v elektrických a elektronických zariadeniach http://ec.europa.eu/environment/waste/rohs_eee/, predmetom smernice o odpade z elektrických a elektronických zariadení je na zber a recyklácia takýchto zariadení http://ec.europa.eu/environment/waste/weee/. [48] Ekologické verejné obstarávanie (EVO) je dobrovoľnou schémou na úrovni EÚ. Ide o postup, pri ktorom sa verejné orgány usilujú zaobstarávať tovar, služby a prácu so zmierneným vplyvom na životné prostredie počas ich životného cyklu. KOM(2008) 400. [49] Od roku 2010 sa môže presadzovanie požiadaviek na fungovanie a bezpečnosť obsiahnutých vo väčšine uvedených nástrojov opierať o nový legislatívny rámec (NLR). NLR pozostáva z dvoch nástrojov, ktoré sa navzájom dopĺňajú: nariadenia a rozhodnutia. Nariadenie o novom legislatívnom rámci od roku 2010 stanovuje silnejší rámec pre dohľad nad trhom s elektrickými zariadeniami a ustanovuje právomoci a povinnosti príslušných vnútroštátnych orgánov. Podľa neho by mali v primeranom rozsahu vykonávať kontroly domácich aj dovážaných výrobkov a zastaviť tie výrobky, ktoré predstavujú riziko či iným spôsobom nevyhovujú uplatniteľným požiadavkám. Rozhodnutie o NLR obsahuje modelové ustanovenia o povinnostiach hospodárskych subjektov, s ktorými by sa mali zosúladiť právne predpisy o harmonizácii výrobkov. Pozri aj: http://ec.europa.eu/enterprise/policies/single-market-goods/regulatory-policies-common-rules-for-products/new-legislative-framework/. [50] http://ec.europa.eu/energy/efficiency/ecodesign/doc/meeting/ed_wd_dls_leds_hl_converter_v1.0.pdf [51] http://ec.europa.eu/energy/efficiency/ecodesign/doc/meeting/el_wd2_-_draft_regulation_on_a_lamp_energy_label_v1.0.pdf [52] Komisia iniciovala program GreenLight v roku 2000, odvtedy záväzok programu podpísalo už viac než 650 verejných a súkromných organizácií, http://www.eu-greenlight.org. [53] Schéma sa vzťahuje na rôzne kategórie výrobkov, zahŕňa hodnoty minimálnej výkonnosti a deklaračné známky výrobkov a podávanie správ o testovaných hodnotách. [54] „Implementing Agreement for a Co-operative Programme on Efficient Electrical End-Use Equipment (4E)“ (Vykonávacia dohoda pre program spolupráce v oblasti efektívnych elektrických zariadení pre konečných spotrebiteľov), IEA ročná správa 2010, príloha o SSL. [55] Mechanizmus ELENA (European Local ENergy Assistance - Európsky nástroj miestnej pomoci v oblasti energie) zriadila Európska komisia a Európska investičná banka. [56] http://ec.europa.eu/energy/eepr/eeef/eeef_en.htm [57] Možné kanály šírenia: Dohovor primátorov a starostov, Eurocities; program GreenLight, združenie LUCI, atď. [58] V rámci Pracovného programu CIP v oblasti IKT sa v roku 2011 uverejnila výzva na prekladanie ponúk v oblasti pilotných opatrení SSL, na ktoré sa vyčlenili rozpočtové prostriedky v hodnote do 10 miliónov EUR. Na základe tejto výzvy sa na začiatku roka 2012 iniciuje niekoľko pilotných opatrení. [59] 12 % všetkých existujúcich budov v Európe spravujú verejné orgány. [60] KOM(2011) 370 v konečnom znení. [61] Smernica 2010/31/EÚ. [62] Podobné modely sa už zaviedli pri neobytných budovách a pouličnom osvetlení. [63] V súčasnosti sa v Európe vyrába menej ako 10 % všetkých čipov LED. [64] Nahrádzanie bežných, fluorescenčných a halogénových lámp technológiou LED. [65] „The European Lighting Industry’s Considerations Regarding the need for an EU Green Paper on Solid State Lighting“ (Úvahy európskeho sektora osvetlenia o potrebe zelenej knihy EÚ o technológii polovodičového osvetlenia), ELC/CELMA 2011, www.celma.org. [66] http://ec.europa.eu/enterprise/sectors/ict/key_technologies/kets_high_level_group_en.htm [67] http://ec.europa.eu/enterprise/sectors/ict/files/kets/hlg_report_final_en.pdf [68] Patrí k nim predovšetkým gálium a indium, ako aj vzácne zeminy používané v luminoforoch (ytrium, cérium, európium). [69] V súčasnosti Čína kontroluje 95 % svetových zásob vzácnych zemín a prijala opatrenia na prísne obmedzenie vývozu. [70] KOM(2011) 21. [71] KOM(2011) 571 v konečnom znení. [72] Pozri zhrnutie „Joint CELMA/ELC Guide on LED related standards“ (Spoločná príručka CELMA/ELC o normách týkajúcich sa LED), 2011, www.celma.org. [73] Pozri aj iniciatívu ELECTRA, KOM(2009) 594 v konečnom znení. [74] http://ec.europa.eu/research/fp7/index_en.cfm [75] http://www.eniac.eu/web/index.php [76] http://ec.europa.eu/cip/ [77] http://ec.europa.eu/energy/intelligent/ [78] http://ec.europa.eu/information_society/activities/ict_psp [79] http://ec.europa.eu/regional_policy/themes/research/index_en.htm [80] Napríklad Bádensko-Wurtembersko a Sasko v Nemecku, Rhône-Alpes vo Francúzsku, Oulu vo Fínsku. [81] Napr. vyriešiť otvorené otázky v oblasti bezpečnosti a rozhraní, metód merania výkonnosti a životnosti výrobkov a systémov SSL, vzájomnej komunikácie samostatných výrobkov a systémov SSL a ich komunikácie s inými energetickými systémami. [82] V súlade s KOM(2008) 699 a KOM(2011)25, http://ec.europa.eu/enterprise/policies/raw-materials/index_en.htm. [83] KOM(2011) 614 a KOM(2011) 615 v konečnom znení.